Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 362

1. Bevezetés A „Rajz és vizuális kultúra” tanításának kiemelt szerepe van a szakiskolák 9–10. osztályában. Moduljainak hatékony megvalósítása hozzásegítheti a tanulókat ahhoz, hogy könnyebben megbirkózzanak közismereti alapismereteik hiányosságaival. E tantárgy nagymértékben hozzájárul a szakképzés megalapozásához szükséges ismeretek, készségek megszerzéséhez is. Mindezek mellett a vizuális kompetenciák megszerzése szükséges lesz az átképzésekhez, az élethosszig tartó tanuláshoz is. A „Rajz és vizuális kultúra” tanulása segít a tanulóknak: – Az alapvető megfigyelési és ábrázolási készségek kialakításában, gyakorlásában. – A vizuális memória, a koncentrált figyelem edzése által a tanulási képességek fejlesztésében. – A vizuális kommunikáció értelmezésében: a képi közlés és a képi üzenetek olvasási, értelmezési képességeinek elsajátításában, mely képességek minden tantárgy elsajátításához szükségesek. – A közismereti és szakmai tantárgyakban előforduló ábrázolások megértésében, létrehozásában. – A pozitív énkép formálásában, az önismeretet elmélyítésében, az érzelmi élet gazdagításában. – A produktív életszemlélet kialakításában. – Az eligazodásban a mindennapi élet és a médiumok pergő, túlzsúfolt képi világában. – Az értékszemléletük és környezettudatosságuk kialakításában. A vizuális kulturáltság elemei nélkülözhetetlen összetevői a jól képzett szakmunkás egyéniségének, bármely szakterületen. A műszaki ábrázolást hagyományosan oktató szakmákban a „Rajz és vizuális kultúra” segít a fentiek mellett: – A műszaki ábrázolások problémakörének hatékony előkészítésében. – A szakmai tantárgyak speciális ábrázolási eljárásainak megértésében, készítésében. – Mindenféle produktív (alkotó-alakító) tevékenységben, az anyag-funkció-forma és technika harmonikus egységének megértésében. A szabadkézi és műszaki rajz igényű szakmák elsajátítása során a fentiek mellett „A rajz és vizuális kultúra” segít: – A művészet-, stílus-, tárgy-, ipar- és kultúrtörténeti érdekességek megismertetése révén a szakma iránti tisztelet, elhivatottság kialakításában. – A gyakorlati munka végzésében (kézügyesség, a manipulációs képességek, mozgáskoordináció). Egyszerű, személyes igényeknek megfelelő tárgy tervezése, készítése során sok tapasztalat szerezhető az anyagok tulajdonságairól, az eszközök használatáról, melyre a tananyag komplex, tevékenységközpontú feldolgozása során számos alkalom kínálkozik. Az egyes modulok több szinten és irányban is hatnak: – művészettörténeti háttér, kapcsolódik a történelemhez, stílustörténethez – a történelmi korokra jellemző ábrázolási módok egy bizonyos fejlődési utat modelleznek, melynek hatására fejlődés érhető el a rajzolásban – a feladatok irányát a tanuló korosztály érdeklődési köréhez igazítottuk, melyek a megvalósítást ösztönzik (ötlet > tevékenység > tanulság) 2006/79/II. szám – a feladatok alkalmasak az egyes szakmacsoportok igényei szerinti változatok kidolgozására, illetve ezek szerinti folytatásra, közös projektfeladatok kidolgozására, melyeket az összeállított forrásanyagok is segítenek.

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes